Урок музыкі

**Клас**: 4”А”

**Раздзел праграмы:** Музычныя падарожжы

**Колькасць гадзін у раздзеле**: 19

**Месца ўрока ў вывучаемым раздзеле:** 4

**Тэма ўрока:** Музыка нашых суседзяў – рускага, украінскага, польскага, прыбалтыйскіх народаў

**Тып урока:** урок паглыблення і развіцця асобных аспектаў тэмы

**Мэта ўрока:** пашырыць уяўленні навучэнцаў пра характэрныя асаблівасці музыкі польскага народа, пра ўзаемадзеянне і узаемапранікненне музычных культур; удасканальваць, камунікатыўныя, выканальніцкія і слухацкія музычныя ўменні; выхоўваць каштоўнасныя адносіны да музыкі і жыцця

**Прагназуемы вынік:** вучні даведаюцца аб агульных і спецыфічныхасаблівасцях музыкі Польшчы, зразумеюць сэнс паняцця “сінкопа”, вызначаць будову музычных твораў, змогуць выразна спяваць, запоўняць табліцу самаацэнкі

Музычны матэрыял:

1. Запіс гучання польскага народнага інструмента тарбан
2. Традыцыйны польскі танец “Мазурка”
3. Музычнае практыкаванне “Буду добра я спяваць”
4. Польская песня “Była sobie żabka mała”
5. “Рамонка” сл.А.Вольскага, муз.І.Лучанка
6. Б.н.п. “Перапёлачка”

Абсталяванне:

1. Музычны інструмент (баян)
2. Мультымедыйная прэзентацыя
3. Мульціборд
4. Падручнік
5. Дыдактычны матэрыял:

Дадатак 1. Тэкст песні “Жабка” на польскай мове

Дадатак 2. Табліца самаацэнкі

**Ход урока**

**І. Арганізацыйна – матывацыйны этап**

*Вучні заходзяць у клас пад польскую музыку.*

* + - 1. Музычнае прывітанне

**Настаўнік:** Як называецца тэма другога паўгоддзя? (Музычныя падарожжы)

 Падарожнічаць па музыных краінах мы будзем вось на такім караблі, які плыве па музычных хвалях і прыпыняецца на розных музычных мацерыках і астравах. Сягоння на нашым шляху мы бачым некалькі астравоў. Прымацуйце свой жоўты карабель да таго вострава, які адпавядае вашаму настрою і адчуванню на дадзеным этапе ўрока. (вучні прымацоўваюць)

 Мы жывём у самай цудоўнай краіне, але , калі паглядзець на карту, то мы убачым на ёй яшчэ вельмі шмат іншых краін. Адны размешчаны ад нас вельмі далёка, а другія з’яўляюцца нашымі суседзямі. З якімі краінамі мяжуе наша Беларусь? (Беларусь мяжуе з пяццю дзяржавамі: Расія,Україна, Польшча, Літва, Латвія) Так, наша краіна мяжуе з Расіяй на ўсходзе, з Украінай на поўдні, з Польшчай на захадзе, з Літвой і Латвіяй на паўночным захадзе.

 Тэма нашага ўрока “Музыка нашых суседзяў – рускага, украінскага, польскага, прыбалтыйскіх народаў”. У якую краіну мы адправімся ў падарожжа сёння вы здагадаецеся пасля таго, як я вам зачытаю падказку.

*Падказка*

*“Dzisiaj udajemy się do państwa położonego w Europie Środkowej. Stolicą jest Warszawa. Słowo „Polska” pochodzi od nazwy plemienia, co tłumaczy się jako „ludzie żyjący na polu”.*

*Адказ вучняў*

**Настаўнік:** На ўроку мы пазнаёмімся з музыкай польскага народа, вызначым яе характэрныя рысы. Паслухаем, развучым і выканаем музычныя творы Польшчы.

**ІІ. Аперацыйна – пазнаваўчы этап**

1. Знаёмства з польскім народным інструментам тарбан

**Настаўнік:** У польскай музыцы шырока ўжываюцца скрыпка, дуда. Асаблівы каларыт надаюць ударныя інструменты: бубен, трашчоткі, званочкі. Гэтыя музычныя інструменты ўжываюцца і ў беларускай музыцы. Але ёсць інструмент, які не падобны на беларускія музычныя інструменты. Яго вынайшаў польскі манах. Гэта струнны шчыпковы інструмент – Тарбан. Давайце паслухаем яго гучанне.

*Прагляд відэазапісу гучання інструмента*

**Настаўнік:** Гэты інструмент падобны на лютню, але мае свае асаблівасці. Як мы можам ахарактарызаваць гучанне тарбана.

*Вучні характарызуюць гучанне інструмента*

1. Слуханне традыцыйнага польскага танца “Мазурка”

**Настаўнік:** Палякі не толькі любяць слухаць музыку, але яшчэ і танцаваць. Навогул, адметная рыса польскай музыкі – гэта сінкопа і пункцірны рытм.

 Сінкопа – гэта перанос акцэнту з моцнай долі на слабую. *Паказ настаўніка*

 Пункцірны рытм часцей ўжываецца пры выкананні маршаў. Ён надае музыцы рытмічнасць. *Паказ настаўніка*

 Паслухайце, калі ласка, традыцыйны польскі танец “Музырку” і паспрабуйце ахарактарызаваць асаблівасці польскай музыкі.

*Слуханне твора. Адказы вучняў.* (*У польскім народным танцы “Мазурка” можна сустрэць і сінкопу і пункцірны рытм.)*

1. Творчае заданне

**Настаўнік:** Прапаную падзяліцца на дзве групы: адна выканае пульс танца, другая – рытмічны малюнак. Пры паўторным праслухоўванні дададзім атрыманы акампанемент да музыкі.

*Выкананне задання*

1. Вакальная работа

**Настаўнік:** Не толькі цікавая па гучанню музыка танцавальная, але надзвычай багатая і разнастайная песенная культура Польшчы. Перад тым як працягваць знаёмства з польскай музычнай культурай я прапаную разагрэць наш голас і артыкуляцыйны апарат.

* + - 1. Музычныя практыкаванні
* “Слонік – жабка”
* “Футбол”
* Папеўка “Буду добра я спяваць” (па трохгуччы)
	+ - 1. Польская песня “Była sobie żabka mała”

**Настаўнік:** Вельмі цікавая мова і незвычайныя мелодыі надаюць польскім песням свой каларыт. Давайце паслухаем песню “Była sobie żabka mała” на польскай мове.

*Слуханне твора*

**Настаўнік:** Ці атрымалася вам зразумець пра што ішла гаворка ў песні? (Песня спяваецца пра маленькую жабку, якая не слухалася дарослых) Які настрой у твора? (Вясёлы, радасны)

**Настаўнік:** На партах вы бачыце тэкст песні. Уважліва прачытайце твор. *Развучванне першага і другога куплетаў.*

*Выкананне пластычных рухаў пад прыпеў.*

* + - 1. “Рамонка” сл.А.Вольскага, муз.І.Лучанка

**Настаўнік:** Як добра не было б нам у другіх краінах, але трэба вяртацца дадому. Наша Беларусь вельмі талерантная дзяржава. Мы ўмеем сябраваць. Вельмі часта тэма сяброўства закранаецца ў песеннай творчасці нашых беларускіх аўтараў. Так, Анатоль Вольскі і Ігар Лучанок прысвяцілі сяброўству з рознымі народамі песню “Рамонка”. Давайце яе выканаем.

*Выкананне песні пад акампанемент.*

1. Ігра на дзіцячых музычных інструментах (дыятанічныя званочкі)

**Настаўнік:** Наша беларуская музыка вельмі пяшчотная і прыемная на слых. Я прапаную выканаць акампанемент на дыятанічных званочках да беларускай народнай песні “Перапёлачка”. Да дошкі запрашаюцца тыя вучні, у каго на парце званочак.

*Выкананне акампанементам да твора*

**ІІІ. Ацэначна – рэфліксійны этап**

**Настаўнік:** Урок наш хутка закончыцца. Давайце падвядзём вынік.

1. Пытанні для абагульнення
* Пра якую краіну ішла сёння гаворка на ўроку?
* З якім музычным інструментам польскага народа мы пазнаёміліся?
* Якія характэрныя рысы польскай музыкі вы ведаеце?
* Што такое сінкопа?
* Які польскі традыцыйны танец мы сёння слухалі на ўроку?
1. Запаўненне ліста самаацэнкі

**Настаўнік:** Ацаніце свае веды ў лісце самаацэнкі. Запоўніце табліцу.

*Запаўненне табліцы.*

1. Рэфлексія “Эмацыянальны востраў”

**Настаўнік:** Наша падарожжа амаль што завершана. Наш карабель робіць прыпынак да наступнага ўрока. Каб ацаніць ваш эмацыянальны стан на дадзеным этапе ўрока прымацуйце белы караблік да вострава, які адпавядае вашым адчуванням.

**Настаўнік:** Дзякуй. Урок закончаны.

*Вучні пад музыку выходзяць з класа.*